Document ID: 32005D0410

ΑΠΌΦΑΣΗ ΤΗΣ ΕΠΙΤΡΟΠΉΣ
της 31ης Μαΐου 2005
που εξουσιοδοτεί την Ισπανία να παρατείνει για περίοδο τριών ετών την εφαρμογή ενός προσωρινού μέτρου αποκλεισμού της αντισταθμιστικής ενίσχυσης για τα προϊόντα που τίθενται σε εμπορία και προέρχονται από νέα μπανανόδενδρα που φυτεύθηκαν από την 1η Ιουνίου 2002
[κοινοποιηθείσα υπό τον αριθμό Ε(2005) 1605]
(Το κείμενο στην ισπανική γλώσσα είναι το μόνο αυθεντικό)
(2005/410/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 404/93 του Συμβουλίου, της 13ης Φεβρουαρίου 1993, περί κοινής οργανώσεως των αγορών στον τομέα της μπανάνας (1), και ιδίως το άρθρο 12 παράγραφος 9 δεύτερο εδάφιο,
Εκτιμώντας τα ακόλουθα:
(1)
Το άρθρο 12 παράγραφος 9 του κανονισμού (ΕΟΚ) αριθ. 404/93 θεσπίζει ότι ένα κράτος μέλος μπορεί να λαμβάνει άδεια για την εισαγωγή προσωρινού μέτρου αποκλεισμού της αντισταθμιστικής ενίσχυσης για τα προϊόντα που τίθενται σε εμπορία και προέρχονται από νέα μπανανόδενδρα στην περίπτωση κατά την οποία, σύμφωνα με το κράτος μέλος, υπάρχει κίνδυνος για τη βιώσιμη ανάπτυξη των ζωνών παραγωγής, και ιδίως για την προστασία του περιβάλλοντος, των εδαφών και των χαρακτηριστικών στοιχείων του τοπίου.
(2)
Με την απόφαση 2002/414/ΕΚ (2) η Επιτροπή εξουσιοδότησε την Ισπανία να εισάγει προσωρινό μέτρο αποκλεισμού της αντισταθμιστικής ενίσχυσης για τα προϊόντα που τίθενται σε εμπορία προερχόμενα από νέα μπανανόδενδρα που φυτεύθηκαν από την 1η Ιουνίου 2002 για περίοδο τριών ετών.
(3)
Στις 15 Απριλίου 2005, η Ισπανία υπέβαλε στην Επιτροπή αίτηση εξουσιοδότησης προκειμένου να παρατείνει, κατά τη διάρκεια της νέας περιόδου τριών ετών, το μέτρο αποκλεισμού στις Καναρίους Νήσους από την αντισταθμιστική ενίσχυση για τα προϊόντα που τίθενται στο εμπόριο προερχόμενα από νέα μπανανόδενδρα που φυτεύθηκαν από την 1η Ιουνίου 2002. Η αίτηση αιτιολογείται από την αναγκαιότητα να παγιοποιηθούν οι θετικές επιπτώσεις που απορρέουν από την εφαρμογή του μέτρου τον Ιούνιο του 2002, ειδικότερα για να αποθαρρυνθεί η ανάπτυξη νέων φυτεύσεων εκτός των παραδοσιακών ζωνών παραγωγής, για να προστατευθεί το περιβάλλον, και ιδίως όσον αφορά τη χρησιμοποίηση των υδραυλικών πόρων, για την σταθερότητα των εδαφών και την κοινωνικοοικονομική ισορροπία καθώς και για να προστατευθούν τα χαρακτηριστικά στοιχεία του τοπίου.
(4)
Από την εξέταση της αίτησης που υποβλήθηκε από την Ισπανία για παράταση του μέτρου αποκλεισμού από την αντισταθμιστική ενίσχυση για περίοδο τριών ετών, προκύπτει ότι η αίτηση είναι σύμφωνη με το στόχο και τις διατάξεις του άρθρου 12 παράγραφος 9 του κανονισμού (ΕΟΚ) αριθ. 404/93. Πρέπει, συνεπώς, η αίτηση να γίνει αποδεκτή.
(5)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής διαχείρισης μπανάνας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η αίτηση που υποβλήθηκε από την Ισπανία στην Επιτροπή για παράταση, για περίοδο τριών ετών, του μέτρου αποκλεισμού από την αντισταθμιστική ενίσχυση που προβλέπεται στο άρθρο 12 παράγραφος 9 του κανονισμού (ΕΟΚ) αριθ. 404/93, για τα προϊόντα που προέρχονται από νέα μπανανόδενδρα που φυτεύθηκαν από την 1η Ιουνίου 2002, που επετράπη από την απόφαση 2002/414/ΕΚ, γίνεται αποδεκτή.
Άρθρο 2
Η παρούσα απόφαση απευθύνεται στο Βασίλειο της Ισπανίας.
Βρυξέλλες, 31 Μαΐου 2005.

Labels: 17
19
20
6
18